CELEX: 32006D0534
Language: sk
Date: 2006-07-20 00:00:00
Title: 2006/534/ES: Rozhodnutie Komisie z  20. júla 2006  o dotazníku týkajúcom sa správ členských štátov o vykonávaní smernice 1999/13/ES v období rokov 2005 – 2007  [oznámené pod číslom K(2006) 3274]

3.8.2006   
            
            
               SK
            
            
               Úradný vestník Európskej únie
            
            
               L 213/4
            
         
      ROZHODNUTIE KOMISIE
   
   z 20. júla 2006
   o dotazníku týkajúcom sa správ členských štátov o vykonávaní smernice 1999/13/ES v období rokov 2005 – 2007
   [oznámené pod číslom K(2006) 3274]
   (2006/534/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 1999/13/ES z 11. marca 1999 o obmedzení emisií prchavých organických zlúčenín unikajúcich pri používaní organických rozpúšťadiel pri určitých činnostiach a v určitých zariadeniach (1), a najmä na jej článok 11 ods. 1,
   keďže:
   
               (1)
            
            
               Podľa článku 11 ods. 1 smernice 1999/13/ES sú členské štáty povinné vypracúvať správy o vykonávaní predmetnej smernice na základe dotazníka alebo osnovy navrhnutej Komisiou.
            
         
               (2)
            
            
               Členské štáty vypracovali správy o vykonávaní uvedenej smernice za obdobie od 1. januára 2003 do 31. decembra 2004 podľa rozhodnutia Komisie 2002/529/ES (2).
            
         
               (3)
            
            
               Druhá správa by sa mala vzťahovať na obdobie od 1. januára 2005 do 31. decembra 2007.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 6 smernice Rady 91/692/EHS (3),
            
         PRIJALA TOTO ROZHODNUTIE:
   Článok 1
   Členské štáty použijú dotazník uvedený v prílohe k tomuto rozhodnutiu na účely vypracovania správy vzťahujúcej sa na obdobie od 1. januára 2005 do 31. decembra 2007 (vykazované obdobie) a predložia ho Komisii v zmysle článku 11 ods. 1 smernice 1999/13/ES.
   Článok 2
   Toto rozhodnutie je určené členským štátom.
   
      V Bruseli 20. júla 2006
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. ES L 85, 29.3.1999, s. 1. Smernica naposledy zmenená a doplnená smernicou Európskeho parlamentu a Rady 2004/42/ES (Ú. v. EÚ L 143, 30.4.2004, s. 87).
   
      (2)  Ú. v. ES L 172, 2.7.2002, s. 57.
   
      (3)  Ú. v. ES L 377, 31.12.1991, s. 48. Smernica zmenená a doplnená nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).
   
      PRÍLOHA
      Dotazník týkajúci sa vykonávania smernice 1999/13/ES o obmedzení emisií prchavých organických zlúčenín unikajúcich pri používaní organických rozpúšťadiel pri určitých činnostiach a v určitých zariadeniach v období rokov 2005 – 2007
      Návod na zodpovedanie nasledujúcich otázok:
      
                   
               
               
                  Odpovede by mali byť krátke a čo najpresnejšie.
               
            
                   
               
               
                  Medzi poskytované informácie, predovšetkým v súvislosti s počtom zariadení a uskutočnených opatrení, možno zahrnúť aj reprezentatívne údaje pod podmienkou, že sa nimi v dostatočnej miere preukazuje splnenie požiadaviek uvedených v tejto smernici.
               
            
                   
               
               
                  V prípade správ týkajúcich sa období pred termínmi uvedenými v článku 4 smernice 1999/13/ES by sa mali informácie o existujúcich zariadeniach zakladať na najlepších dostupných odhadoch súvisiacich s týmito obdobiami.
               
            
                   
               
               
                  V prípade nezmenenej situácie možno uviesť odkaz na predchádzajúce odpovede, čo však samozrejme nie je možné v prípade tých členských štátov, pri ktorých ide o prvé vykazované obdobie. Prípadné nové skutočnosti je potrebné opísať vo forme novej odpovede.
               
            1.   Všeobecný opis
      Aké nevyhnutné prvky musia obsahovať vnútroštátne právne predpisy v záujme vytvorenia systému udeľovania povolení alebo registračného systému na zabezpečenie súladu s požiadavkami danej smernice? Uveďte, prosím, podrobné zmeny vo vnútroštátnych právnych predpisoch v rámci vykazovaného obdobia v súvislosti so smernicou 1999/13/ES.
      2.   Rozsah zariadení
      V prípade jednotlivých dvadsiatich oddielov prílohy II A uveďte odhadovaný počet zariadení podľa uvedených kategórií (členské štáty s inou sektorovou klasifikáciou môžu v rámci svojich vnútroštátnych právnych predpisov na účely zodpovedania tejto otázky použiť vlastnú klasifikáciu:
      
                  —
               
               
                  všetky existujúce zariadenia v zmysle článku 2 ods. 2 smernice na konci vykazovaného obdobia,
               
            
                  —
               
               
                  všetky zariadenia registrované alebo povolené príslušným orgánom počas vykazovaného obdobia,
               
            
                  —
               
               
                  počet zariadení povolených alebo registrovaných v zmysle článku 4 ods. 4 predmetnej smernice z celkového počtu zariadení uvedeného v predchádzajúcej zarážke (nepovinné),
               
            
                  —
               
               
                  na aký počet z týchto zariadení sa vzťahuje smernica o integrovanej prevencii a kontrole znečisťovania (IPPC) (nepovinné).
               
            3.   Základné povinnosti prevádzkovateľa
      Aké správne opatrenia sa vo všeobecnosti podnikli na to, aby príslušné orgány mohli zabezpečovať fungovanie zariadení v súlade so všeobecnými zásadami uvedenými v článku 5?
      4.   Existujúce zariadenia
      Koľko existujúcich zariadení je registrovaných alebo povolených ako zariadenia používajúce schému znižovania emisií podľa prílohy II B v zmysle článku 4 ods. 3?
      5.   Všetky zariadenia
      
                  5.1.
               
               
                  V zmysle článku 5 ods. 3 písm. a) členské štáty oznámia Komisii odchýlku týkajúcu sa uplatňovania limitných hodnôt fugitívnych emisií.
                  
                              —
                           
                           
                              Vyskytli sa nejaké odchýlky?
                           
                        
                              —
                           
                           
                              Ak áno, aký je dôkaz o tom, že v prípade predmetného zariadenia táto hodnota nebola z technického a ekonomického hľadiska dosiahnuteľná?
                           
                        
                              —
                           
                           
                              Ako sa prihliada na prípady, keď neexistuje predpoklad závažných rizík pre zdravie obyvateľstva a životné prostredie?
                           
                        
            
                  5.2.
               
               
                  V zmysle článku 5 ods. 3 písm. b) možno činnosti, ktoré nemôžu byť vykonávané za kontrolovaných podmienok, vyňať z kontrol uvedených v prílohe II A, ak je táto možnosť v predmetnej prílohe výslovne uvedená.
                  
                              —
                           
                           
                              Koľko prevádzkovateľov využilo túto možnosť a v prípade koľkých zariadení?
                           
                        
                              —
                           
                           
                              Aký je dôkaz o tom, že schéma znižovania emisií podľa prílohy II B nie je z technického a ekonomického hľadiska dosiahnuteľná?
                           
                        
                              —
                           
                           
                              Akým spôsobom prevádzkovateľ v prípade konkrétnych zariadení preukazuje využívanie najlepších dostupných techník?
                           
                        
            6.   Národné plány
      
                  6.1.
               
               
                  Rozhodol členský štát o vytýčení a uplatňovaní národného plánu podľa článku 6? [pozri rozhodnutie Komisie 2000/541/ES zo 6. septembra 2000 o kritériách pre posudzovanie národných plánov podľa článku 6 smernice Rady 1999/13/ES (1)]?
               
            
                  6.2.
               
               
                  Koľko zariadení je zahrnutých do národného plánu? Aká je v pláne stanovená cieľová hodnota zníženia emisií? Aká je súčasná celková hodnota emisií v prípade zariadení, na ktoré sa vzťahuje tento plán? O akú hodnotu ide v porovnaní s ktoroukoľvek cieľovou hodnotou priebežného zníženia, na ktorú sa vzťahuje toto vykazované obdobie?
               
            7.   Náhrada
      Vzhľadom na ustanovenie týkajúce sa usmernení zo strany Komisie v zmysle článku 7 ods. 1, do akej miery sa tieto usmernenia zohľadnili pri vydávaní povolení a počas príprav všeobecne záväzných predpisov (pozri článok 7 ods. 2)?
      8.   Monitorovanie
      
                  8.1.
               
               
                  V súvislosti s článkom 8 ods. 1 v prípade, že členský štát zaviedol pre prevádzkovateľa zariadenia povinnosť predkladať príslušnému orgánu raz ročne správu na účely overenia súladu s predmetnou smernicou, koľko prevádzkovateľov neposkytlo príslušnému orgánu potrebné údaje a o aký počet zariadení išlo? Aké opatrenia prijíma príslušný orgán na to, aby mu tieto informácie boli poskytnuté v čo najkratšom čase?
               
            
                  8.2.
               
               
                  V súvislosti s článkom 8 ods. 1 v prípade, že členský štát zaviedol pre prevádzkovateľa zariadenia povinnosť predkladať príslušnému orgánu údaje „na požiadanie“ v záujme overenia súladu s predmetnou smernicou, koľko prevádzkovateľov poskytlo príslušnému orgánu potrebné údaje a o aký počet zariadení išlo?
               
            
                  8.3.
               
               
                  Bez toho, aby bol dotknutý článok 8 ods. 4, a v súvislosti s článkom 8 ods. 3 uveďte počet zariadení s prerušovanou frekvenciou merania počas viac ako jedného roka.
               
            9.   Neplnenie požiadaviek
      Vo vzťahu k článku 10:
      
                  —
               
               
                  V prípade koľkých prevádzkovateľov sa zistilo porušenie požiadaviek uvedených v tejto smernici?
               
            
                  —
               
               
                  Aké opatrenia sa prijímajú v záujme zabezpečenia splnenia predmetných požiadaviek „v čo najkratšom možnom čase“ v zmysle článku 10 písm. a)?
               
            
                  —
               
               
                  Koľkokrát príslušné orgány pozastavili alebo odňali povolenie v prípade neplnenia požiadaviek v zmysle článku 10 písm. b)?
               
            10.   Dodržiavanie limitných hodnôt emisií
      
                  10.1.
               
               
                  Stručne opíšte postupy zabezpečujúce dodržiavanie limitných hodnôt emisií v prípade odpadových plynov, hodnôt fugitívnych emisií a celkových hodnôt emisií. Poskytnite informácie o príkladoch opatrení uplatnených v rámci daného obdobia, ktoré boli zamerané na dodržiavanie predmetných hodnôt.
               
            
                  10.2.
               
               
                  Všeobecne opíšte najčastejšie postupy v súvislosti s pravidelnými kontrolami na mieste, ktoré vykonávajú príslušné orgány. Ak sa takéto kontroly nevykonávajú, ako príslušné orgány overujú informácie od prevádzkovateľa?
               
            11.   Schéma znižovania emisií
      
                  11.1.
               
               
                  Aké postupy sa uplatňujú na zabezpečenie čo najdôslednejšej zhody schémy znižovania emisií navrhovanej prevádzkovateľom s emisiami, ktoré by sa dosiahli pri uplatňovaní limitných hodnôt emisií uvedených v prílohe II k smernici? Opíšte svoje skúsenosti pri uplatňovaní schémy znižovania emisií.
               
            
                  11.2.
               
               
                  Ak ste uplatňovali schému znižovania emisií, ktorej návrh sa uvádza v prílohe II B ods. 2, odpovedzte na tieto otázky:
                  
                              11.2.1.
                           
                           
                              Aké postupy a metódy sa uplatňujú pri výpočte referenčného ročného množstva emisií?
                           
                        
                              11.2.2.
                           
                           
                              Aké postupy a metódy sa uplatňujú pri výpočte cieľového množstva emisií?
                           
                        
                              11.2.3.
                           
                           
                              Aké postupy sa uplatňujú na zabezpečenie dodržiavania cieľového množstva emisií?
                           
                        Na uvedené otázky možno odpovedať stručne a skrátene – formou zhrnutia.
               
            12.   Plán hospodárenia s rozpúšťadlami
      Ako sa vzhľadom na článok 9 preukazuje dodržiavanie predmetných požiadaviek na strane prevádzkovateľa (plán hospodárenia s rozpúšťadlami alebo obdobný plán)?
      13.   Prístup verejnosti k informáciám
      Aké postupy sa vo všeobecnosti uplatňujú v záujme zabezpečenia uplatňovania článku 12 týkajúceho sa prístupu verejnosti k informáciám?
      14.   Vzťah k iným nástrojom spoločenstva
      Ako členské štáty posudzujú účinnosť predmetnej smernice okrem iného aj v porovnaní s inými nástrojmi Spoločenstva v oblasti životného prostredia?
      
         (1)  Ú. v. ES L 230, 12.9.2000, s. 16.